དེབ་ཐེར་སྔོན་པོ་སྟོད་
༧.༤ གཤིན་རྗེ་གཤེགས་ཀྱི་སྐོར་གྱི་སྐབས། གཤིན་རྗེ་གཤེད་ཀྱི་སྐོར་རྣམས་ཇོ་བོ་རྗེས་ནག་ཚོ་ལོ་ཙཱ་བ་ལ་གསུངས་ཤིང༌། འགྱུར་ཡང་རྒྱུད་དང་འགྲེལ་བ་ལྷན་སྐྱེས་སྣང་བ་སོགས་བསྒྱུར། ཡང་ནག་ཚོས་ནག་པོ་དམ་ཚིག་རྡོ་རྗེ་ལ་ཡང་གསན། དམ་ཚིག་རྡོ་རྗེས་ཕྱིས་དབུས་གཙང་དུ་བྱོན་ནས་གཤེད་སྐོར་གྱི་བཤད་པ་མཛད་པ་ལས་ཀྱང་མང་དུ་མཆེད་ཅིང༌། ནག་ཚོས་རོང་པ་ཕྱག་སོར་བ་ལ་གཤེད་སྐོར་བཤད་པ་ལས་ཀྱང་མཆེད། འགོས་ཀྱིས་ཀྱང་གཤིན་རྗེ་གཤེད་ཀྱི་རྒྱུད་ལ་བཤད་པ་འགའ་རེ་མཛད། སྙིང་མའི་འཆར་ཀར་གྲགས་པ་ལ་ཡང་ཕྱག་ལེན་མཛད་དོ། །ལོ་ཙཱ་བ་གཞན་དག་ལ་ཡང་ལུང་ཙམ་བྱུང་མོད་ཀྱི། རྭ་ལོ་ཙཱ་བ་རྡོ་རྗེ་གྲགས་ཀྱིས་གཤེད་སྐོར་མང་དུ་བཤད་ཅིང༌། རྒྱུན་ཡང་རིང་དུ་གནས་པ་ཡིན་ནོ། །དེ་ལ་རྭ་ལོ་ཙཱ་བ་རྡོ་རྗེ་གྲགས་ནི། སྙེ་ནམ་སྣང་ཡུལ་དུ་འཁྲུངས། བྱིས་པའི་དུས་ན་ལྷ་མོ་རེ་མ་ཏིས་ཕུ་རུང་ནང་དུ་བཅུག་ནས་ཟླ་བ་གཉིས་སུ་ཁམས་བསྐོར་ཞིང༌། དེ་ནས་མ་ལ་གཏད། དུས་ཕྱིས་རབ་ཏུ་བྱུང་ཞིང་བསྙེན་པར་ཡང་རྫོགས། དེ་ནས་བལ་ཡུལ་དུ་བལ་པོ་ཐུགས་རྗེ་ཆེན་པོ་ལ་གཙོ་བོར་བརྟེན་ཅིང༌། དེ་ལ་ནཱ་རོ་པ་ནས་པྲཛྙཱ་རཀྵི་ཏ། དེས་བལ་པོ་ཐུགས་རྗེ་ཆེན་པོ་ལ་གསུངས་ནས། དེ་ལ་རྭ་ལོས་ལེགས་པར་གསན་ཞིང་མང་དུ་མཁྱེན་པ་ནི། འདི་ལྟ་སྟེ། བདེ་མཆོག་རྩ་རྒྱུད་དང་། སམྦུ་ཊ་དང༌། རྡོ་རྗེ་མཁའ་འགྲོ་དང་། རྒྱུད་བླ་མ་མངོན་བརྗོད་བླ་མ་དང༌། ཧེ་རུ་ཀ་མངོན་འབྱུང་དང༌། ཀུན་སྤྱོད་དང༌། ཕག་མོ་མངོན་འབྱུང་དང༌། ནག་པོའི་ཆོས་དྲུག་དང༌། ལཱུ་ཡི་པ། རྡོ་རྗེ་འཇིགས་བྱེད་ཀྱི་སྐོར་དང༌། གཤིན་རྗེ་གཤེད་ནག་པོའི་སྐོར་དང་། གདོང་དྲུག་གི་སྐོར་དང༌། མཚན་བརྗོད་དང༌། ཞལ་གཉིས་མའི་སྐོར་དང་། སྒོམ་གྱི་གདམས་ངག་དང༌། བར་ཕུ་དང་མགོན་ཆུང་ལ་སོགས་པ་སྲོག་སེར་གྱི་གདམས་པ་དང་བཅས་པ་མཁྱེན། དེ་རྣམས་པཎྚི་ཏ་འབའ་ཞིག་གི་ཆོས་ལས་བོད་ཆོས་དང་བསྲེས་པ་མ་ཡིན་པས། འབྲེ་ཤེས་རབ་འབར་གྱི་ཞལ་ནས། བོད་དུ་འགྱུར་བའི་ཆོས་ལ་དགེ་བཤེས་རྭ་ལོ་ཙཱ་བའི་ཆོས་ལས་ཞེ་ཞིམ་པ་མེད་དེ། པཎྚི་ཏ་མཁས་པ་རྣམས་ཀྱི་དགོངས་པ་ལོན་ཞིང༌། བོད་ཆོས་ཀྱི་སྲེས་སླད་མེད་པས་སོ་ཞེས་གསུང༌། ཕྲིན་ལས་ཕུན་སུམ་ཚོགས་པས་འཁོར་ཡང་ལྷ་བཙུན་སྔོན་མོ་ལ་སོགས་པ་ཆེ་དགུ་དང༌། དགེ་བའི་བཤེས་གཉེན་ཡང་འགར་སྟོང་བཙན་ནམ་མཁའ་དང་ཞང་ཚེས་ཆུང་བ་དང༌། སོ་ཚབ་འདུལ་འཛིན་དང༌། གཉགས་རི་པ་དང༌། འབྲེ་ཤེས་རབ་འབར་དང༌། འབན་དཀོན་མཆོག་རྡོ་རྗེ་དང༌། རོག་མངོན་པ་བ་དང༌། ཞུ་བཀའ་གདམས་པ་དང༌། མཐའ་བཞི་པ་སོ་ཐང་པ་དང༌། སྟག་པ་ཁ་ཆེ་དང༌། དཔྱལ་ལོ་ཙཱ་བ་ཀུན་དགའ་རྡོ་རྗེ་དང༌། ཞང་ས་ག་པ་དང་། ཞང་གཙང་འོད་དང༌། སྒང་ཨིནྡྲ་དང༌། སྣུར་ཉི་མ་དང་བ་རེག་ཐོས་པ་དགའ་དང༌། ལྷ་རྗེ་དབ་དང༌། གྲན་བུ་བ་རིན་ཆེན་གྲགས་དང༌། གླུན་རྒྱམ་ལེགས་དང༌། གླུན་སེ་བོ་ཤཱཀྱ་རྒྱལ་དང༌། གླུན་ཙནྡྲ་དང༌། གླུན་རྡོར་པོ་དང༌། རྒྱ་ལོད་ཆོས་གྲགས་དང༌། མར་པ་བསོད་རིན་དང༌། ཨ་མེ་མི་ཉག་དང༌། རྒྱ་དར་སེད་དང༌། བྱང་རན་སྟོན་པ་དང༌། མྱང་དང༌། རོགས་ཀྱུགས་སེ་དང༌། ཁྱུང་པོ་དར་མ་འབར་དང༌། ཁྱུང་པོ་ཕུ་རེ་དང༌། སྣ་ལོ་ཙཱ་བ་དང༌། འཚེ་མི་བསོད་ནམས་འབར་དང་། འཚེ་མི་ཚུལ་པོ་དང༌། ཕུར་ཙནྡྲ་དང་། ཞང་དང༌། རྭ་སྒོམ་རྡོ་རྗེ་རྒྱལ་པོ་དང༌། རོང་པ་རྒྱ་ལེ་དང༌། མ་བླ་མ་བྲང་པ་དང༌། རྩངས་ཡང་དག་འབར་དང༌། བླ་མ་མཐའ་དང༌། དཔོན་རྐུན་པོ་དང༌། བཙད་ཚ་ལྕམ་མེ་དང༌། རྔོག་མདོ་སྡེ་དང༌། ཁུ་ལོ་ཙཱ་བ་མདོ་སྡེ་འབར་དང༌། གྲགས་དང༌། ནེ་ཙོ་དང༌། མདོ་སྡེ་གྲགས་དང༌། ཤོ་རྡོ་རྗེ་རྒྱལ་མཚན་དང༌། ཤོ་དགེ་འདུན་དང༌། འཛར་དགེ་པོ་དང་། འགར་ཨ་ཙ་དང༌། སྙི་བ་དང༌། ལང་ཚ་སྟོན་ནག་དང༌། གྲོལ་གྲུབ་པ་དང༌། འབྲེ་ཁ་སྒྱོག་པ་དང༌། ཀྱུ་ར་ཨ་སྐྱབས་དང༌། རབ་དཔྱ་ཇོ་སྲས་དང༌། ཏྲེ་བོ་མཆོག་བླ་དང༌། ངོ་ཁྲོ་ཡོན་ཚུལ་དང༌། དབང་དང༌། སེ་རིགས་དང༌། ཟུར་ཧོར་པོ་དང་སྤང་གྱང་བླ་མ་དང༌། མ་ཐོག་བྱང་འབར་ལ་སོགས་པ་དང༌། ཁྱད་པར་བོད་ལ་མཁས་པར་གྲགས་པའི་ཏྲེ་བོ་མགོན་པོ་རྣམསསོ། །གྲངས་ནི། གཉལ་དུ་སམྦྷོ་རའི་ཆོས་འཁོར་ལ་གྲྭ་པ་བཙུན་པ་ནག་པོའི་རྒྱུད་ལདཔེ་ཐོགས་སྟོང་ཉིས་བརྒྱ། སྔགས་པ་དཔེ་ཐོགས་བརྒྱད་བརྒྱ་སྟེ་ཉིས་སྟོང་བྱུང༌། རྡོ་རྗེ་འཇིགས་བྱེད་ཀྱི་རྒྱུད་ལ་གསེར་སྲང་རེ། ནག་པོའི་རྒྱུད་དང་གདོང་དྲུག་གི་རྒྱུད་དང༌། བདེ་མཆོག་གི་རྒྱུད་བརྒྱད་དང༌། ནག་པོའི་ཆོས་དྲུག་དང༌། ལཱུ་ཡི་པ་དང༌། འཇམ་དཔལ་དང༌། ཞལ་གཉིས་མ་རྣམས་ལ་གསེར་ཞོ་རེའི་གསེར་ཆོས་བྱས། ཁྲིགས་སུ་མ་བཅད་པའི་འབུལ་བ་ལ་ནི་གྲངས་མེད་པ་བྱུང༌།ཕྱག་བཞེས་ལ། རྒྱ་གར་དུ་བི་ཀྲ་མ་ཤཱི་ལར་གསེར་གྱི་ཉི་ཁྲི་ཚར་གཅིག་བསྟན་པ་མ་ཞིག་བར་དུ་ཀློག་པའི་ཆ་རྐྱེན་ལ་གསེར་སྲང་བརྒྱ། གསེར་གྱི་བརྒྱད་སྟོང་པ་ཆ་གཅིག་དང༌། སྡེ་པ་བཞིའི་པཎྚི་ཏ་བརྒྱད་ཅུ་རྩ་བཞི་ལ་གསེར་གྱི་སྡུད་པ་བརྒྱད་ཅུ་རྩ་བཞི་བསྟན་པ་མ་ཞིག་བར་དུ་ཀློག་པའི་ཆ་རྐྱེན་གསེར་སྲང་བརྒྱ། བླ་མ་བྷ་རོ་ཕྱག་རྡུམ་ལ་གསེར་སྲང་བརྒྱ་ཕུལ། གསེར་སྲང་གསུམ་བཞི་ཙམ་རེ་ལ་རྐྱེན་བྱས་ནས་ཧ་མུ་ཉིས་བརྒྱ་ཙམ་བསགས་པའི་ཚོགས་འཁོར་བརྒྱ་རྩ་བརྒྱད་བཏང༌། བལ་པོ་ཐུགས་རྗེ་ཆེན་པོ་བོད་དུ་སྤྱན་དྲངས་ནས་ཕྱིར་ཐེགས་དུས་གསེར་སྲང་སྟོང་བརྫངས། མ་གཤེགས་བར་དུ་འབུལ་བ་ཐེངས་སུམ་ཅུ་སོ་བདུན་ཐེངས། བསམ་ཡས་ཀྱི་འཁོར་ས་ཀླུ་མེས་དང་སྦ་རེག་གི་ཆགས་སྡང་གིས་མེ་ཕོ་ཁྱིའི་ལོ་ལ་བསྲེགས། གྱང་ཚུན་ཆད་འགྱེལ་བ་ལ་འོལ་ཁ་ནས་ཤུག་པ་རྣམས་གཙང་པོ་ལ་གྱེན་ལ་དྲངས། གྱང་བཏང༌། ཤིང་བཟོ། གསེར་བཟོ། ལྕགས་མགར། ལྷ་བཟོ་ལ་སོགས་པའི་བཟོ་བོ་ལྔ་བརྒྱ་ཙམ་གྱིས་ལོ་གསུམ་གྱི་བར་དུ་ཞིག་གསོས་བྱས། དེའི་ཞབས་ཏོག་གི་ལག་ལེན་ནི་སྟོན་པ་རིན་ཆེན་རྡོ་རྗེས་བྱས། སྤྱིར་ན་དེ་ལ་ཁལ་འབུམ་ཚོ་ཅིག་སོང༌། དེའི་ཚོན་རྩི་ལྷག་གིས་གཙང་འཕྲང་གི་ཁྱམས་དབུ་རྩེ་དང་བཅས་པ་གསོས། ཡུན་ལོ་གཉིས་སོང༌། གཉེར་ལོ་ཙཱ་བ་རྭ་ཆོས་རབ་ཀྱིས་བྱས། ཡོ་བྱད་ཁལ་ཁྲི་ཚོ་གཅིག་སོང༌། གནས་གཞི་རྣམས་སུ་ཞབས་ཏོག་མཛད་པ་ལ། ངུར་སྨྲིག་པ་ལ་འབུམ་ཆ་གསུམ་གྱིས་སྣ་དྲངས་འབུལ་བ་མང་དུ་ཕུལ། དེར་བསྟན་པ་མ་ཞིག་བར་དུ་འགྲོན་ཟན་གཏང་བའི་ཆ་རྐྱེན་ལ་ལྗིད་སྙོམས་ཀྱི་ཁལ་ཁྲི་ཚོ་གསུམ་ཕུལ། བྱེ་མདའ་བ་ལ་མདོ་སྡེས་སྣ་དྲངས་པའི་པུ་སྟི་བརྒྱ། འགྲོ་ཟན་རྒྱུན་གྱི་ཆ་རྐྱེན་ཁལ་ཁྲི་ཚོ་གསུམ་ཕུལ། དཀྱུས་ཐང་པ་ལ་འབུམ་ཆས་སྣ་དྲངས་པའི་པུ་སྟི་ལྔ་བཅུ། ལོ་རེ་བཞིན་འགྲོན་ཟན་ཟླ་བ་རེའི་ཆ་རྐྱེན་ལ་ཁལ་ཁྲི་ཚོ་གཅིག །ཉན་ཚོ་བ་དང༌། ལྕང་ར་བ་ལ་ཡང་དེ་དང་མཉམ་པ་ཕུལ། ཤོ་སྐྱམ་པ་ལ་མདོ་སྡེས་སྣ་དྲངས་པའི་པུ་སྟི་བརྒྱ་ཐམ་པ། འགྲོན་ཟན་ཐེས་ཁལ་ཁྲི་ཚོ་གཅིག །རེ་དུལ་བ་ལ་དེ་དང་མཉམ་པ་ཕུལ། སཱ་ཙ་འབུམ་ཚོ་འབུམ་བཏབ། འབུམ་ཚོ་རེ་ལ་ཁལ་བཞི་བཅུའི་ཆ་རྐྱེན་དུ་བཅད། ཀློག་འདོན་རྒྱ་དཔེའི་ཉི་ཁྲི་དང་བརྒྱད་སྟོང་པ་འདོན་པའི་ཨ་ཙ་རའི་མཆོད་གནས་དྲུག །ལཱུ་ཡི་བ་སྒོམ་པ་རེ་དང་བདུན་རྒྱུན་དུ་འདེགས། གཞན་ཡང་གསུང་རབ་བརྒྱ་ཚར་སྟོང་ཚར་མཛད། རྔོག་ལོ་ལ་འབུམ་གྱིས་སྣ་དྲངས་པའི་འབུལ་བ་དང༌། ཁྲི་ཚོ་ཕོགས་བྱས་པའི་ཆོས་འཁོར་བཙུགས། དེ་དང་མཉམ་པ་གླང་རི་ཐང་པ་ལ་ཡང་ཕུལ། དེ་བཞིན་བཙན་ཁ་བོ་ཆེ་ལ་ཡང་དེ་དང་མཉམ་པ་ཕུལ། རྒྱ་འདུལ་ལ་འབུམ་གྱིས་སྣ་དྲངས་པའི་འབུལ་བ་དང༌། བརྒྱ་ཕོགས་ཀྱི་ཆོས་འཁོར་བཙུགས། དེ་དང་མཉམ་པ་ཇོ་བཙུན་ཁྱུང་ལ། དེ་དང་མཉམ་པ་འབྲེ་ལ། དེ་དང་མཉམ་པ་འབན་ལ། དེ་དང་མཉམ་པ་རོགས་ངོན་པ་བ་ལ། དེ་དང་མཉམ་པ་སྟག་པ་ཁ་ཆེ་ལ་ཕུལ་ཏེ་གཏམ་འདི་རྣམས་བླ་མ་ཡེ་ཤེས་སེང་གེས་མཛད་པའི་རྣམ་ཐར་ལས་བཏུས་པའོ། །ཁོང་གིས་སྤྱིར་ཆོས་མང་དུ་གསུངས་པ་དང༌། ཁྱད་པར་གཤིན་རྗེ་གཤེད་ཀྱི་སྐོར་རྣམས་འཁོར་ཉིས་སྟོང་ལྷག་པ་ལ་གསུང་སྣང་བས། དེ་རྣམས་ལས་འཕེལ་བ་བགྲང་བར་མི་ནུས་ལ། གཞན་དེ་དག་གི་བཤད་པའི་རྒྱུན་རཱ་ལོ་ཙཱ་བ་ཆོས་རབ། རྭ་ཡེ་ཤེས་སེང་གེ རྭ་འབུམ་སེང༌། རྗེ་བཙུན་རྒྭ་ལོ། བླ་མ་ཤེས་རབ་སེང་གེ་བ་ཁུ་དབོན་སྐུ་མཆེད་རྣམས་ལ་ནར་མར་བྱུང་ཞིང༌། དེ་དག་ལས་མཆེད་པ་ཡང་བགྲང་པར་མི་ནུསསོ། །གཤིན་རྗེ་གཤེད་དམར་པོའི་རྒྱུད་ལེའུ་བཅུ་དགུ་པ་ལ། ལོ་ཙཱ་བ་གྲགས་པ་རྒྱལ་མཚན་དང་ཤོང་བློ་བརྟན་གཉིས་ཀྱི་འགྱུར་སྣང་ནའང༌། རྒྱུད་ལ་བཤད་པའི་སྲོལ་བྱུང་བར་ནི་མི་ཐོས་ལ། གཤིན་རྗེ་གཤེད་དམར་པོ་ལ་ཡི་དམ་དུ་མཛད་པ་ནི་དཔྱལ་ཆོས་བཟངས་དང༌། ཆག་ལོ་ཙཱ་བ་དང༌། བུ་རིན་པོ་ཆེ་ལ་སོགས་མང་ངོ༌། །གཞན་ཡང་གྲུབ་ཐོབ་དར་པཎ་དང་རེ་བེནྡའི་སློབ་མ་གློ་བོ་ལོ་ཙཱ་བ་ཤེས་རབ་རིན་ཆེན་གྱིས་བི་རཱུ་བ་ལས་བརྒྱུད་པའི་གཤེད་དམར་གྱི་མན་ངག་གཞུང་ཆུང་དང་བཅས་པ་ཡང་དབུས་གཙང་དུ་མང་དུ་མཆེད་ནའང༌། དར་པཎ་ལས་བརྒྱུད་པའི་རྒྱུད་ཀྱི་བཤད་པ་ནི་བྱུང་བར་མ་ཐོས་སོ། །གཤེད་སྐོར་གྱི་སྐབསསོ། །